
	Comisia pentru agricultură, silvicultură, industrie alimentară şi servicii  specifice
	
	Bucureşti, 11.07.2014
Nr. 4c-4/338


RAPORT 
asupra propunerii legislative  pentru modificarea art. 29 din Legea viei şi vinului în sistemul organizării comune a pieţei vitivinicole
 (Pl.x 174/2013)

În conformitate cu prevederile art.95 şi 115 din Regulamentul Camerei Deputaţilor, republicat, cu modificările şi completările ulterioare, Comisia pentru agricultură, silvicultură, industrie alimentară şi servicii specifice a fost sesizată spre dezbatere în fond, în procedură de urgenţă, cu propunerea legislativă pentru modificarea art. 29 din Legea viei şi vinului în sistemul organizării comune a pieţei vitivinicole, transmis cu adresa nr.Pl. x  174 din 3 iunie 2013 şi înregistrat cu nr.24/262/04.06.2013.
La întocmirea raportului, Comisia a avut în vedere avizul favorabil al Consiliului Legislativ şi punctul de vedere al Guvernului de susţinere a propunerii legislative. 

Propunerea legislativă a fost respinsă de Senat,  în şedinţa din 27 mai 2013, în condiţiile articolului 75 alineatele (1) şi (2) din Constituţia României, republicată.

Propunerea legislativă, potrivit art.75 alin.(1) şi (3) din Constituţia României, republicată, şi art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, este de competenţa decizională a Camerei Deputaţilor.

Propunerea legislativă are ca obiect de reglementare modificarea art. 29 din Legea viei şi vinului în sistemul organizării comune a pieţei vitivinicole nr. 244/2002, republicată, cu modificările ulterioare, în scopul creării cadrului normativ necesar pentru valorificarea la export a vinurilor neîmbuteliate.  

La dezbaterea proiectului a participat, ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările şi completările ulterioare, domnul Nagy Peter Tamas, secretar de stat în  Ministerul Agriculturii şi Dezvoltării Rurale.
La lucrările comisiei, din data de 8 iulie 2014, au fost prezenţi 36 de deputaţi, din totalul de 38 membri ai comisiei.

În urma dezbaterilor, Comisia pentru agricultură, silvicultură, industrie alimentară şi servicii specifice a hotărât, cu unanimitate de voturi, respingerea propunerii legislative, din următoarele motive:

1. Articolul 29 este foarte clar şi face referire la punerea în consum a vinurilor, adică vânzarea la raft,  ce trebuie obligatoriu îmbuteliate.

2. Intracomunitar, cât şi la export, vinul poate circula vrac de la producător la îmbuteliator. 

În raport de obiectul şi conţinutul reglementării, propunerea legislativă face parte din categoria legilor ordinare.

             PREŞEDINTE,                                  

              SECRETAR, 



Nini SĂPUNARU 




           Costel ŞOPTICĂ


Consilier, Anton Păştinaru

